Választások kezdődtek Koszovóban
Helyhatósági választások kezdődtek vasárnap reggel a Szerbiáról tavaly februárban levált Koszovóban.
A volt szerbiai tartományban 36 település, köztük a főváros, Pristina polgármestereit és helyetteseiket választják meg. Egy-másfélmillió választót várnak az urnákhoz.

Az ország északi részén élő szerbek a hírek szerint tömeges bojkottra készülnek. Ugyanakkor a többségében albánok lakta balkáni országban élő szerb kisebbség tagjainak a távolmaradása a voksolástól nem egyértelmű.

A koszovói szerb közösségek egyes vezetői ugyanis arra ösztönzik őket, hogy vegyenek részt a szavazáson, mert ezzel is demonstrálhatják a szerbek állandósult létét Koszovóban.

A Koszovó függetlenségét előkészítő, 2007-ben született ENSZ-tervezet a helyi szerbeknek éppen az önkormányzatokban biztosítana viszonylag széleskörű autonómiát, elsősorban az egészségügy, az oktatás és a pénzügy területén, emellett néhány biztonsági kérdésben is.
külföld